Up-1679/07
Natisni
Opravilna št.:
Up-1679/07
Datum odločitve:
29. 5. 2007
ECLI:
ECLI:SI:USRS:2007:Up.1679.07
Akt:
Ustavna  pritožba zoper odločbo Ministra za pravosodje št. 700-22/2005 z dne 25. 4. 2007
Izrek:
Ustavna  pritožba zoper odločbo Ministra za pravosodje št. 700-22/2005 z dne 25. 4. 2007 se zavrže.
Evidenčni stavek:
Kljub pritožnikovemu predlogu, naj Ustavno sodišče odloča pred izčrpanjem izrednih pravnih sredstev, Ustavno sodišče zavrže ustavno pritožbo, če zatrjevana kršitev ni očitna ali če z izvršitvijo posamičnega akta pritožniku ne morejo nastati nepopravljive posledice.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
4. 5. 2007
Vrsta odločitve:
sklep
Vrsta rešitve:
zavrženje
Dokument:
US27572
Dokument v PDF obliki:
Up-1679-07.pdf
112 KB
Prenesite datoteko
Up-1679/07
29. 5. 2007
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata 23. maja 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna  pritožba zoper odločbo Ministra za pravosodje št. 700-22/2005 z dne 25. 4. 2007 se zavrže.
Obrazložitev
1. Pritožnik vlaga ustavno pritožbo zoper odločitev Ministra za pravosodje, da se predlog Sodnega sveta št. 3/07-187 z dne 29. 3. 2007 za imenovanje pritožnika na mesto predsednika Okrožnega sodišča v Ljubljani zavrne in da se pritožnika ne imenuje na to mesto. Z izpodbijano odločbo naj bi bile pritožniku kršene ustavne pravice iz 22., 25. in tretjega odstavka 49. člena Ustave. Pritožnik predlaga Ustavnemu sodišču, naj v skladu z drugim odstavkom 51. člena Zakona o Ustavnem sodišču (v nadaljevanju ZUstS) obravnava ustavno pritožbo še pred izčrpanjem rednih in izrednih pravnih sredstev, ker naj bi bile zatrjevane kršitve očitne in ker naj bi z izvršitvijo izpodbijane odločbe zanj nastale nepopravljive posledice. Predlaga, naj Ustavno sodišče ustavno pritožbo sprejme v obravnavo in določi način izvršitve sklepa o sprejemu v obravnavo, po katerem se do končne odločitve zadrži nadaljevanje postopka za imenovanje predsednika Okrožnega sodišča v Ljubljani, začetega na podlagi 25. sklepa Sodnega sveta z dne 26. 4. 2007. Hkrati predlaga združitev obravnavanja te zadeve z obravnavanjem zadeve št. Up-679/06.
2. Ustavna pritožba se po določbi prvega odstavka 51. člena ZUstS lahko vloži šele, ko so izčrpana vsa pravna sredstva. Po določbi drugega odstavka istega člena lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. To pomeni, da lahko Ustavno sodišče izjemoma odloča o ustavni pritožbi že pred izčrpanjem izrednih pravnih sredstev, v nobenem primeru pa ne more odločati pred izčrpanjem rednih pravnih sredstev.
3. Ker pritožnik v obravnavanem primeru ni izčrpal sodnega varstva v upravnem sporu, ki se glede na ustavnosodno presojo pri ugotavljanju izčrpanosti pravnih sredstev po prvem odstavku 51. člena ZUstS ne šteje za izredno pravno sredstvo, ustavne pritožbe glede na navedeno ni mogoče obravnavati. Zato jo je Ustavno sodišče zavrglo.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZustS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan